Kim Christiansen (DF), 2014-04-04:
Som i hvert fald den socialdemokratiske ordfører har været inde på, er det jo et eller andet sted en god dag – jeg vil nok ikke kalde den historisk.
Der var måske også mange, der mente, det var historisk, da vi i sin tid købte IC4-togene, og nu har vi set, hvad det har afstedkommet af problemer, så man skal altid passe på med at kalde noget historisk.
Jeg skal også minde om, at vi jo i 2009 faktisk var en bred kreds af partier, der afsatte 60 mia. kr. til infrastruktur.
Men alt er velkomment; når det drejer sig om investeringer i den kollektive trafik, er der jo tilsyneladende tale om et bundløst hul.
Men i Dansk Folkeparti er vi naturligvis glade for at være med i den her aftale, fordi vi mener, at den styrker togdriften i Danmark fremadrettet.
Det synes jeg er vigtigt at slå fast.
Der har også været tale om, at det her skaber 20.000 nye arbejdspladser.
Jamen det håber vi da at det gør.
Og så håber vi også, at de ikke alle sammen går til østeuropæere, der kommer hertil, fordi de EU-glade partier her i Folketinget ikke formår at dæmme op for det, hvad det så måtte have af følger i form af en strøm af sociale ydelser som børnepenge osv.
Men vi er glade for at kunne være med til at skabe 20.000 nye arbejdspladser, hvis det så vel at mærke er danske arbejdspladser.
Vi har også været kritiske i forhold til nogle af de ting, der er i forbindelse med Togfonden DK, men sådan er det jo; når man indgår et forlig, må man give og tage.
Vi er meget glade for, at det her ikke kun gælder hovedstrækningerne, men at man også får opgraderet alle sidebanerne, således at man, hvis man skal fra Thisted til Struer eller fra Struer til Herning, også oplever en reel tidsbesparelse.
Det har været vigtigt for Dansk Folkeparti.
Så har vi været mindre begejstret for det med, at man skal ødelægge noget smuk natur ved at opføre en bro over Vejle Fjord, blot for at spare ca. 8 minutter.
Vi sagde fra starten af de her forhandlinger, at det for os ikke var vigtigt, om det her hed en timeplan, eller om det hed en en time og timinuttersplan.
Men som det er inden for transportpolitik, så mødes vi jo løbende og korrigerer også på de aftaler, vi laver, så lur mig, om der ikke kan ske meget inden 2024 – og der bliver nok en del møder inden; vi kender slet ikke materielsituationen endnu osv. Men det er en god vision, som vi – Dansk Folkeparti, regeringen, SF og Enhedslisten – fremlægger her i dag.
Jeg synes, det er en rigtig god vision, så jeg har svært ved at forstå kritikken, men den går jo selvfølgelig også primært på, hvor pengene nu kommer fra.
Men det har vi i Dansk Folkeparti jo været enige i, og vi synes, det er en fornuftig måde at finansiere det her på, altså at vi laver en ensartet beskatning i Nordsøen.
Det er i hvert fald en ganske udmærket ting, at man får mulighed for at ekspropriere på et tidligere tidspunkt, så der ikke er mennesker, der er stavnsbundet i årevis på grund af arealreservationer.
Vi ser desværre i dag, at det alt for mange steder er umuligt for mennesker at sælge deres ejendom, og at man ikke rigtig ved, om det nu kan svare sig at male huset eller ikke.
Jeg er generelt ikke begejstret for, at man bemyndiger ministre til noget som helst, uden at der ligger en politisk forhandling bag, men her ser vi lidt igennem fingre med det, for det er ganske udmærket, at ministeren får den her bemyndigelse, så vi ikke hver gang skal vente på en projekteringslov.